સુરત | યાર્નની કિંમતમાં વધારો વિવર્સ માટે ચિંતાનો વિષય બની ગયો છે. દર 15 દિવસે સ્પીનર્સ દ્વારા કિલો દીઠ 2-3 રૂ.નો સીધો વધારો કરી દેવાય છે. શનિવારે એફડીવાય અને પીઓવાય યાર્નમાં રૂ. 4નો કિલોદીઠ વધારો નોંધાતાં 20 દિવસમાં બંનેમાં 25 થી 30 સુધી વધારો નોંધાયો છે. ફ્રન્ટલાઇન સ્પીનર્સે શનિવારે યાર્નની વિવિધ પ્રોડક્ટમાં વધારો જાહેર કર્યો છે. ભાવો વધવા પાછળ ડોલર સામે રૂપિયાનું ધોવાણ તથા ક્રૂડ અોઇલના વધતા ભાવો છે. ભાવો વધારાતાં વિવર્સની હાલત કફોડી બની છે.યાર્નના વધતા ભાવોને કાબુમાં રાખવા માટે કેન્દ્ર સરકાર દ્વારા એન્ટી પ્રોફિટિયરિંગ કમિટીનું ગઠન કરાયું છતાં ફ્રન્ટલાઇન સ્પીનર્સે કમિટીને પણ નહીં ગણકારતા ભાવ વધારો ચાલુ રાખ્યો છે. બીજીતરફ આ કમિટી દ્વારા સ્થાનિક વીવર્સ આગેવાનો પાસેથી બે થી ત્રણ માસના બિલની નકલની માંગ કરી હતી તેમ છતાં તેના પર કોઇ પગલાં લેવાયા નથી.